text: Aquell vol de papallones – Rutes entre refugis
  Publicat per / Publicado por Edu Sallent at 25 març, 2021
  Extracte del llibre "Aquell Vol de Papallones" escrit per Edu Sallent i Vilanova (Desnivel, 2021)
  Què passa quan algú aplega centenars d'amics, milers d'aventures i un munt de muntanyes? Quan crea una «escudella» amb adrenalina, passió, complicitat, amor, nostàlgia i motivació? El resultat són pàgines i pàgines a vessar de sentiments en forma de paraules. UN LLIBRE. La representació d'una història alegre, real i entrenyable de la vida d'un escalador, en què els protagonistes són els amics, autèntics, incondicionals i necessàriament vitals. Sense ells no hi hauria història: el guió està escrit pels moments més trepidants i l'escenari són aquelles escalades que no s'obliden mai. Des de les cuines soterrades fins als cims més alts, emprendrem un viatge romàntic i apassionant que ens farà experimentar el plaer del crepuscle, l'escalforeta de l'amistat, l'olor del romaní, l'aspror de la roca conglomerada, el vol del còndor i les frustracions més humanes. Tot això, escrit en un llenguatge proper, fresc i espontani. Entre aquestes pàgines, a més de descripcions detallades sobre rutes que solquen parets, cims i muntanyes de tots els nivells, anirem descobrint un altre relat que va començar entre línies, tímidament. Un relat sincer que s'anirà despullant una mica més a cada paraula. Uns escrits que aniran brotant com violetes que piquen l'ullet al sol de la primavera.
  Va néixer als Hostalets de Balenyà el 1971. Iniciat a la muntanya de la mà del seu pare, amb setze anys descobreix l'escalada, l'alpinisme i l'esquí de muntanya. El Figaró, Montserrat, el Pedraforca, el Montsec, els Pirineus, els Alps, els Andes... La seva passió el porta a descobrir tots aquests indrets (i d'altres) fins que el Nanga Parbat li dona la benvinguda a les grans muntanyes de l'Himàlaia. A partir d'aquesta experiència commença a jugar amb les paraules i escriu el best-seller MENTRE HI HAGI LLUM (Desnivel, 2002). Dos anys més tard publica PER SER TAN BLANCA (Desnivel, 2004). També col·labora amb el llibre EXPLORACIONES ESPAÑOLAS DE HOY (Sociedad Geográfica Española / Desnivel, 2003) amb un relat sobre l'expedició catalana a l'Everest el 1985. A banda, publica un conte dins de LA VIUDA DEL EIGER (Desnivel, 2007), escrit per diversos autors. El 2008 surt el seu tercer llibre, CELS DE SAFIR. Les ascensions catalanes més emblemàtiques als 14 vuitmils (Cossetània Edicions, 2008). El 2012 publica la seva quarta obra, EL CAMÍ DELS ESTELS (Desnivel, 2012), una novel·la basada en la vida de l'alpinista Òscar Cadiach. Paral·lelament col·labora amb les revistes de muntanya Vèrtex i Desnivel. També ha escrit el pròleg de diversos llibres. Actualment es dedica a obrir noves vies llargues d'escalada i segueix amb l'alpinisme i l'escriptura des de Sant Miquel de Balenyà, on viu amb la Dolors, la Xènia i la Violeta.